KIRJALLINEN KYSYMYS E-0824/01 esittäjä(t): Michl Ebner (PPE-DE) komissiolle. Raakamaidon käsittely.



Virallinen lehti nro 350 E , 11/12/2001 s. 0044 - 0045



KIRJALLINEN KYSYMYS E-0824/01 esittäjä(t): Michl Ebner (PPE-DE) komissiolle (19. maaliskuuta 2001) Aihe: Raakamaidon käsittely Kun otetaan huomioon, että elintarvikkeiden hygienian alalla on odotettavissa kattava asetusten tarkistaminen ja että raakamaidon käsittely pyritään jättämään maidontuottajien tehtäväksi (esim. mikrosuodatus), pyydän komissiolta seuraavia tietoja: - Onko olemassa luotettavia menetelmiä, joilla voidaan analyyttisesti osoittaa, että raakamaidon solupitoisuutta on alennettu mikrosuodatuksen avulla? - Onko mahdollista, että nykyisten elintarvikekriisien keskellä elävät kuluttajat tulevat entistä epävarmemmiksi, jos tämän alkutuotteen puhtaus ja aitous vaarannetaan sallitulla mikrosuodatuksella? David Byrnen komission puolesta antama yhteinen vastaus kirjallisiin kysymyksiin E-0823/01 ja E-0824/01 (27. kesäkuuta 2001) Mikrosuodatus on tekniikka, joka mahdollistaa maitotuotteiden biokemiallisten tai biologisten ainesosien valinnan niiden koon mukaan, kun käytetään enemmän tai vähemmän läpäiseviä kalvoja. Jotta mikrosuodatukset olisivat optimaalisia, suurimpaan osaan niistä liittyy lämpötilan kohottaminen korkeammaksi kuin 40 °C, mikä ei enää vastaa raakamaidon määritelmää. Toisaalta niitä on vaikea toteuttaa maatilalla. Eläinlääkintälainsäädännön yksinkertaistamisprojektissa, johon arvoisa parlamentin jäsen viittaa, ehdotetaan raakamaidon määritelmäksi maitoa, jota ei ole kuumennettu yli 40 °C. Homogenisoinnin tai standardoinnin kaltaiset maidon laatuun vaikuttavat käsittelyt ovat sallittuja. Määritelmä ei tarkoita, että mikrosuodatusta voisi käyttää maidon flooran muuttamiseen ja näin vääristää sen alkuperäisiä elintarvikehygieenisiä ominaisuuksia. Toisaalta sääntelysuunnitelmassa ehdotetaan pakolliseksi hyvien käytäntöjen oppaiden käyttöä alkutuotantotasolla. Oppailla olisi tarkoitus auttaa tuottajia riskinhallinnassa tässä maidon terveyden ja turvallisuuden kannalta olennaisessa vaiheessa. On totta, että maidon mikrosuodatuksen käytön osoittamiseen ei ole menetelmää kuten on pastöroinnin tai steriloinnin osoittamiseen. Jos tuottaja käyttää mikrosuodatusta, hänen on kuitenkin selitettävä se toimivaltaisen viranomaisen suorittamissa tarkastuksissa. Tuottajan on toimitettava esimerkiksi tiedot tilansa hygieniavaatimusten hoitamisesta, karjansa terveyden valvonnasta ja seurannasta sekä tulokset maidon mikrobiologisista analyyseistä ennen sen keräämistä. Tulosten on oltava yhteisön lainsäädännössä määrättyjen rajojen sisällä sekä normien että mikrobiologisten kriteerien osalta, kunnes maidon ja maitotuotteiden laatua koskevalla yksityiskohtaisemmalla lainsäädännöllä säädetään uusista normeista. Komissio on saanut tiedon tietyissä jäsenvaltioissa maitoteollisuuden edustajien ja tuottajien yhdessä käynnistämästä tarkastelutyöstä, jotta näiden jäsenvaltioiden edustajille neuvostossa ehdotettaisiin nykyiseen suunnitelmaan sisältyvän raakamaidon määritelmän muuttamista. Tarkoituksena on tarjota kuluttajille yksityiskohtaista tietoa maidonkäsittelyistä. Tämän toiminnan yhteydessä voitaisiin tehdä esitys vastaavanlaisista pakkausmerkinnöistä kuin lämpökäsitellyn maidon suhteen, kuten maininnasta pastöroitua maitoa, jonka kuluttaja nykyisin tunnistaa ja ymmärtää helposti.